  Виталий Пронин Демидов нимо спортскомплексын арня ӵоже Россиысь кужмо биатлонистъёс вожвылъяськизы. Та ӵошатсконъёсын вормисе потэмъёс пӧлысь тужгес шудоосызлы Европае сюрес усьтӥськиз. Пӧлазы шедиз Удмуртиысь нылаш Валентина Назарова но.  Шонер ыбод - вормод«Ижысь винтовка» ӵошатсконэ кык сю пала биатлонистъёс люкаськылӥзы. Тужгес трос вал воргоронъёс. 20 иськемъем сюрес вылын аслэсьтыз кужымзэ эскериз 108 мурт,  спринтын - 124. Валамон, соос пӧлын ик кужмо нюръяськонъёс пуромизы. Вылаз ик, Ижевске лыктэмын вал дуннеысь ӵошатсконъёсы пыриськылэм но куд-ог стартъёсын вормисе потэм спортсменъёс: Дмитрий Ярошенко, Максим Максимов, Виктор Васильев. Ӵапак соослэн вормонъёссылы ик оскиськизы вал Россиысь тренеръёс.Нимаз бызьылонын ваньзэс паймытӥз Ханты-Мансийскысь Андрей Соломенников. Ньыль пол ыбылӥськонын со гинэ! вань «улмоосты» ӵоксаны быгатӥз. Финише вуон азяз тренеръёсыз но паймиллям. Спортсмензылы, вормисьёслэсь пичильтыклы гинэ кылиськод шуыса, вераллям. Таӵе кылъёс бере Андрей воксё бурдъяськем - берпуметӥ 300 метрзэ лобӟыса кадь ширтэм. Озьы со Артём Ушаковез 1,6 секундлы азьпалтыса, нырысетӥ интые потӥз. Куинетӥ луиз Виктор Васильев. Пусйыны кулэ: та спортсменъёс ыбылӥськонын быдэн кык пол янгышазы, нош котькуд кырыж ыбемзы понна соослы 1 минут дыр будэтылӥзы. Кыкетӥ но куинетӥ интые потэм пиос та вакытэ Мордовия понна бызьыло, вордскемын но кыдамын Удмуртиын.Жаляса верано, шутэтскон нуналъёсы но шаерысьтымы спортсменъёслы вормонъёс ӧз пиштэ. Субботае, спринтын бызьылыса, быдэс пьедесталэз басьтӥзы Тюменьысь спортсменъёс: Анна Булыгина, Анастасия Загоруйко но Ирина Трусова. Удмуртиысь нылъёс пӧлысь тужгес ӟеч бызьылӥз Валентина Назарова, со сизьыметӥ интые потӥз. Воргоронъёс пӧлын ваньзэс паймытӥз Саратов улосысь Александр Логинов. Ыбылӥськонын одӥг пол янгышаз ке но, Тюмень улос понна бызьылӥсь Алексей Чуринэз азьпалтыны быгатӥз. Та стартын Чурин одӥг пол но ӧз янгыша вал. Шумпоттӥз Удмуртиысь Дмитрий Кононов. Кык пол янгышаз ке но, тямыс кужмоез пӧлы шедиз.ӵошатсконъёсын чик но ӧз удалты, шуыны луоз, Россиысь нимо-дано спортсменъёслы. Кема висемез бере мугорзэ кыдатыны кутскиз аспал эшмы Максим Максимов. Ижысь куас сюресъёс ӧз шумпоттэ Дмитрий Ярошенкоез но, куамынэтӥ интыосы йыромиз. Урдэм мыжыкъёс Арнянуналэ куазь кезьытгес кариськиз ке но, Удмуртиысь Дмитрий Кононовлэн мылкыдыз капчи вал. Стартэ потон азяз куинь кужмоосыз пӧлы шедён сярысь малпаське вылэм, нош кылиз тямысэтӥ интые. Асьме спортсменлы тужгес матын луэ спринтын вожвылъяськон.- Пие ыбылӥськыку, шокатэк сылӥ, кык мыжыкме ик выллане урдӥ, - серекъяса шуэ Кононовлэн анаез Елена Ильинична. - Ӧз юртты. Та дырозь спринтъёсын одӥг пол гинэ янгышалляз вал, нош туннэ - кык пол кырыж ыбиз. Со понна зол бызиз. Малпасько, дас кужмоез пӧлысь уз поттэ.Анайлэн сюлэмыз шӧдэм. Дэри ёросысь Башур гуртын улӥсь Кононовъёс Ижысь биатлонъя комплексэ кынем синмын но сюрес шедьтозы. Вань ӵошатсконъёс дыръя пизы понна «висьыны» ветло.- Ярано коть, туннэ куазьмы ӟырт кезьыт ӧвӧл, - веранзэ азьланьтэ Елена Ильинична. - Димамы кынмись, финише вуэмез бере кыкнамы, атаеныз Георгий Петровичен ӵош, ӟыгыртӥськомы но шунтыны тыршиськомы вал.Финише вуэмез бере Елена Ильинична пизэ ӟыгыртыны медэ вал, но спортсменъёс пӧлы кышномуртэ ӧз лэзе, кенер вамен гинэ кенешизы. Дырекъямзэ шӧдыса, киысьтыз пӧзьыоссэ пиезлы сётӥз. Дима пичи дырысен ик быдэс семьяенызы ӵошатсконъёсы пыриськылэмын. Бадӟым вормонъёссы вал Гурт тол ӵошатсконъёсын но. 14 аресъем Дима соку вань эшъёссэ 40 секундлы азьпалтыны быгатӥз. Бератаз соос пыриськиллям на 7 аресъем Саша пиенызы. Глазовын ортчем Гурт шудонъёсысь 15-тӥ интыен гинэ бертӥллям.- Пимылэсь медальёссэ лыдъяса но уд быдты, - шуэ Елена Кононова. - Тужгес бадӟым вормонэз вал кылем арын, дуннеысь егитъёслэн ӵошатсконазы куинетӥ интые потӥз. Бызьылэмзэ телевизор пыр но возьматӥзы. Комментатор Дмитрий Губерниев вераськыны кутскиз гинэ, мынам пушкы тыриз но синвуосы потӥзы. Пимылэсь нимтулзэ быдэс дунне тыр веразы, сое кылыса, вань тодмоосмы, ӵыжы-выжыосмы жингырто, шумпотэмзэс верало. Солэсь бадӟым шуд ӧвӧл, дыр.Елена Ильинична быдэс семьязэ подъя, ваньмон дыр шедьтыкузы, куасъёс вылэ, пе, султо. Дималэсь адӟем каре Саша выныз. Шаерысьтымы куасэн бызьылӥсь егитъёс пӧлын одӥгез кужмоез луэ. Нош Женя вынзылы 3 арес гинэ ай ке но, пыдын сэзь бызьылэ, лэся.Дмитрий Кононов сьӧры уйиське ӵош дышетскем эшез Геннадий Тимеев. Та вакытэ со но Россиысь егитъёслэн сборноязы йыгаське. Спринтын кык пол янгышаз. Бызьыса вуэмез бере шок-пуль шока:- Куасъёсы куать куз, та ӵошатсконлы сервисменъёс ньыльзэ дасязы, соосты быръён дыръя янгышаськем, лэся, - шуэ Геннадий. - Кужмо бызьыса, пыдъёсы дырекъяны кутскизы, киосы но ӧзгес кылзӥське. Кылем арез басьтоно ке, выдыса ыбылӥськонын 88 процент, нош сылыса - 82 процент люкалляй, таӵе лыдпусъёсын та нуналъёсы данъяськеме ӧз луы. Компьютер интые автомат«Ижысь винтовка» туэ 42-тӥзэ ортчиз. Удмуртиысь спортсменъёс вормонъёсынызы ӧз шумпоттэ ке но, азьпала вамышъёс лэсьтэмын луозы на, шуиз шаерысьтымы мугорез кыдатон культурая, спортъя но туризмъя министрлэн воштӥсез Валерий Мусалимов. Биатлонъя комплекслэн оглюкетэз выльдэмын вал, вуоно аре но лэсьтӥськон ужъёс азьланьтэмын луозы. Судьяос понна нимысьтыз корпус пуктозы, отын ик спортсменъёс но кылиськыны-дӥсяськыны, выль стартъёслы куасъёссэс дасяны быгатозы.- Куд-огез куаретэ, шаерысьтымы кужмо биатлонистъёсмы сьӧрло кошкемен, Ижысь спортсменъёс бездытгес адскыны кутскизы шуыса, - вера Валерий Николаевич. - Озьы ке но чик медальтэк ӧм кыле. Шумпоттӥзы нылкышноос, эстафетаын куинетӥ инты басьтӥзы. Валентина Назароваен но данъяськыны луоно, нимаз бызьылонын но спринтын умой лыдпусъёс возьматэмез бере солы луонлык сётӥзы Европаысь ӵошатсконъёсы пыриськыны.Тросэз спортсменъёс Удмуртимес ӟеч тодо, тол ӵошатсконъёсы сяна, гужем сборъёсы но пырисько. «Ижысь винтовка» ужрадэз ортчытӥсьёс вань вормисьёсты шумпоттыны малпаллям ӟеч кузьымъёсын. Зарни медаль басьтэмъёслы луонлык сётэмын вал асьсэлы синпель бырйыны, озьы ке но одӥг спортсмен но чибориё телевизор, крезьгуро центр я компьютер бырйымтэ, ваньзы синмаськиллям Калашников автоматлэн макетэзлы.Одӥгез ӵошатскон йылпумъяськиз гинэ, спортсменъёс выль стартъёслы дасясько ни. «Ижысь винтовкаын» вормемез бере Яна Романова кунгож сьӧры лобӟиз. Со Гельзенкирхен городын ортчись ӵошатсконъёсы пыриськоз Андрей Маковеевен ӵош.Россиысь егит биатлонистъёс 3-тӥ январе стартъёсы потозы. Пиос Ижысь биатлонъя комплексын вожвылъяськозы, нылъёс - Чайковский городын.- Оскем потэ, Удмуртиысь егитъёс та ӵошатсконъёсын асьсэды ӟечгес возьматозы шуыса, - веранзэ азьланьтӥз Валерий Мусалимов. - Та вакытэ шумпотӥськом Ульяна Кайшева понна. Солы дуннеысь егитъёслэн нырысетӥ тол Олимпиадаязы мыныны шуд усиз. Биатлонистъёс пӧлын егит пиосмы тросгес ке но, туннэ нуналлы нылъёсмы золгес шумпотто. Куазь кышкатӥз?Россиысь кубок понна нюръяськонлэн одӥг этапез «Ижысь винтовка» ӵошатсконэн огазеямын. Арлы быдэ асьме дорын бадӟым ужрад ортчылэ. Озьы ке но монэ мукетыз сюлмаськытэ - учкисьёс. Бен, азьвыл аръёсы «висисьёс» понна нимысьтыз инты висъямын ӧй вал. Спорткомплексын выльдӥськонъёс ортчытэмен, калык сярысь но сюлмаськиллям - бадӟым экран пуктэмын. Но... учкисьёс ӧжыт люкаськизы, ГИБДД-лэн юртэз дорысен нимысьтыз автобус ветлӥз ке но.- Ижысь спорткомплексъёс но калык рад луыны кутскизы, - шуэ «висисьёс» пӧлысь огез - Станислав. - Ваньмыкум мон вань ӵошатсконъёсы ветлыны тыршисько, Ижысяз гинэ ӧвӧл, Россиысь пӧртэм городъёсы вуылӥсько. Ханты-Мансийскын ортчиз вал дуннелэн чемпионатэз. Соку отчы Удмуртиысь 80 мурт пала вуылӥз, ижъёс сяна, эграос но, дэриос но ветлӥзы. Дуннеысь биатлонистъёсты учкон понна уно сюрс иськемъёс ортчизы, нош асьме шаере трос уг люкасько. Ӧзгес кельшы комментаторлэн вераськемез. Учкисьёс спортсменъёсты тодмаса ик уг вутто.Выльдэм комплексын нырысьсэ бадӟым ӵошатскон ортчиз. Оло, соин но ужрадэз ортчытӥсьёс пӧлын трос пӧсекъянъёс вал. Электрон табло шоры учкиськод, Удмуртия команда интые Башкирия гожтэ, яке нырысетӥ интыын мынӥсь спортсменлэн нимтулыз ыше. Компьютер ваньзэ пусъе ке но, трасса вылын сылӥсь судьяос вань спортсменъёсты киын но гожъязы.Номыр шоры учкытэк, Россиысь специалистъёс но мукет командаослэн тренеръёссы та ужрадлы вылӥ дунъет сётӥзы. Тужгес но шумпотэмын вал егит нылъёс. Дмитрий Ярошенкоез но Максим Максимовез котыртӥзы, кинюртэмзэс курыса. Сылэмзы юнме ӧз луы, дано спортсменъёсын артэ туспуктэме но пуксизы.Валентина Емельянова. Туспуктӥзы Владимир Беломорских но Константин Ившин.  